בס"ד ה אב תשפ"ב   המשנה ברורה (תקנ"ד, ס"ק ז) הביא את המנהג: "ונוהגין לומר תהילים ושיר היחוד במנחה, אע"ג שאסור בתלמוד תורה כל היום" אך הביא שמנהג פוזנא לקרוא רק למחרת, וכך נכון לעשות. הכף החיים (אות כ) הביא דבריו.  וכן פסק באור לציון (ח"ג פכ"ט ס"א) וזה לשונו: א. שאלה. האם מותר לקרוא חק לישראל וסדר מעמדות ותהילים וספרי מוסר בתשעה באב. תשובה. אין לקרוא חק לישראל וסדר מעמדות בתשעה באב. וכן אין לקרוא תהילים. ויש להמנע מקריאת ספרי מוסר בתשעה באב, ובעיקר מהפסוקים ומאמרי חז"ל המוזכרים שם.    אך הרב עובדיה בחזון עובדיה (עמ' שיא) פסק  להתיר קריאת תהילים למי שרגיל בכך בכל יום, כיון שאין אמירת אלא דרך תחינה, וכל שכן אם הוא לצורך חולה שמותר, שהרי אין לו שום שמחה בקריאתן.  ובודאי אם הוא ישב בטל ולא יעשה כלום, שנתיר לו לקרוא.    ולגבי נשים כתב הרב (חזו"ע עמ' שטו) שיש מקום להקל בקריאת תהילים. וכן יש להורות הלכה למעשה.